क्रिकेटर से सियासतदान बने और पाकिस्तान के प्रधानमंत्री पद के प्रबल दावेदार इमरान खान ने अपनी तीसरी शादी के बारे में हैरतअंगेज खुलासा किया है। साथ ही अपनी दूसरी शादी के बार में उन्होंने कहा है कि रेहम खान से शादी करना उनकी जिंदगी की सबसे बड़ी गलती थी। पाकिस्तान तहरीक-ए-इंसाफ के प्रमुख इमरान ने अपनी तीसरी पत्नी बुशरा मानेका के बारे में कहा कि निकाह होने तक उन्होंने उनका चेहरा नहीं देखा था। बुशरा इस्लाम की रहस्यवादी सूफी शाखा की मान्य विद्वान और आध्यात्मिक मार्गदर्शक हैं। इमरान ने अपनी पहली दो शादियों के विफल होने के बाद बुशरा से फरवरी में शादी की थी। ‘डेली मेल’ में प्रकाशित एक रिपोर्ट के अनुसार, इमरान ने कहा, जब तक हमारी शादी नहीं हो गई, मैंने अपनी पत्नी (बुशरा) के चेहरे की एक झलक तक नहीं देखी थी। मैंने देखे बिना ही उन्हें शादी करने का प्रस्ताव दिया, क्योंकि वह मुझसे बिना बुर्का पहने मुझसे कभी नहीं मिलीं। बुर्के से उनका चेहरा हमेशा ढका रहता था। उन्होंने कहा, बुशरा कैसी दिखती हैं, इसके बारे में मुझे एकमात्र अंदाजा उनके एक फोटोग्राफ से हुआ था, जो मैंने उनके घर में देखी थी।